Document ID: /fineweb-2-swissfilter-quality_10-filterrobots/filtered/02679.jsonl.gz/17

Binecuvântare Dada - Spaţiul Anca Munteanu-Rîmnic
Binecuvântare Dada - Spaţiul Anca Munteanu-Rîmnic
Ca pregătire a aniversării "100 Dada Zürich 2016" are loc, anual, pe 5 februarie, data la care Hugo Ball şi Emmy Hennings au deschis în 1916 Cabaretul Voltaire, o "Binecuvântare Dada", în care se acordă artiştilor consacrarea Dada. Ideea unei binecuvântări Dada aparţine lui Bazon Brock, care în 2007 şi 2008, ca parte a expoziţie "Hugo Ball: fuga saeculi", a organizat mai multe consacrări în Cabaretul Voltaire. Ideea sa e că oricine vrea să devină un artist adevărat trebuie să experimenteze Dada şi să îşi onoreze locul de naştere.
Fiecare binecuvântare Dada e pregătită de către o artistă sau un artist. În acest an, manifestarea va fi deschisă de către Anca Munteanu-Rîmnic, cunoscută deja în Zürich prin proiectele sale în teatru. Ea a participat şi la expoziţia "Dada Moscova", cea de-a patra Bienală moscovită pentru artă contemporană.
Anca Munteanu Rîmnic pregăteşte spaţiul, sala Cabaretului Voltaire, cu trei luni înainte de ceremonie. Ea va stabili şi modul în care va decurge ceremonia, precum şi tot ce se va întâmpla în această seară de 5 februarie 2012. Vernisajul va avea loc joi, 1 decembrie 2011 între orele 18:00 şi 20:00, iar expoziţia va fi deschisă între 2 decembrie 2011 şi 19 februarie 2012.
Spiegelgasse 1
8001 Zürich
043 268 57 20
Expoziţia este deschisă de marti până vineri şi duminică între 12:30 şi 18:30, iar sâmbăta între 11:00 şi 17:00.
Cabaretul Voltaire e sponsorizat de oraşul Zürich, Fundaţia pentru artă populară, Fundatia Colecţiilor de artă Melanie şi Albert Rüegg Zürich, Andy Rihs precum şi de către persoane şi firme care doresc să rămână anonime.
Anamaria Ahuis, Zürich